Minangka warga paguyuban masyarakat, para pandherek Aliran Kebatinan Tak Bernama uga melu mujudake gegayuhaning Bangsa Indonesia kang adhedhasar Pancasila lan UUD 1945 sarta ngugemi paugeraning negara, uga paugeran saka paprentahan pusat apadene paprentahan ing wewengkon kang luwih cilik utawa cendhek. Laku kebatinan kang ajeg katindakake bebarengan dening warga Aliran Kebatinan Tak Bernama iku pasamuwan saben Jemuwah Legi lan Jemuwah Kliwon. Tumindake pasamuwan kang ajeg iku ora pathok bangkrong, tegese yen ana wigati liya bisa wae pasamuwan katindakake ing dina liya miturut panyarujuke warga panunggalan. Pasamuwan kang katindakake dening warga Aliran Kebatinan Tak Bernama ora mbutuhake panggonan, piranti, utawa penganggo kang mirunggan. Ing pasamuwan iku mau, donga sembahyangan kaaturake miturut kabutuhan siji lan sijine warga lan uga migunaake basa kang dingerteni.